આ કોચમાં એસી, ડિસ્ક બ્રેક સિસ્ટમ, ફાયર ડિટેક્શન, અલાર્મ સિસ્ટમ, વૉટર લેવલ ઇન્ડિકેટર જેવી સુવિધાઓ છે. આ ઉપરાંત ઇમરજન્સી ટૉક બૅક સિસ્ટમ પણ છે. કોચના પેસેન્જર ટૉઇલેટ પાસે મુકવામાં આવેલા આ સિસ્ટમનું બટન દબાવીને સીધી જ ગાર્ડ સાથે વાત કરી શકાશે અને મદદ માંગી શકાશે. પેસેન્જર પોતાના સ્માર્ટફોન અને ટૅબ પર એન્ફોટેનમેન્ટ સુવિધાનો લાભ પણ મેળવી શકશે. મુસાફરી દરમિયાન આ જાણકારી પણ મળશે કે આગામી સ્ટેશન કેટલા સમયમાં આવશે. ટ્રેન જો અધવચ્ચે રોકવામાં આવી હશે તો તે શા માટે રોકવામાં આવી છે, ટ્રેન કઇ સ્પીડે ચાલી રહી છે તે તમામ અંગે માહિતી આપવામાં આવશે. સ્માર્ટ કોચમાં લગાવવામાં આવેલા સીસીટીવી આર્ટિફિશિયલ ઇન્ટેલિજન્સ કેપેબિલીટીથી સજ્જ હશે. તેનાથી ફક્ત હાઉસકિપિંગ, ટીટી, ટ્રેનની પેન્ટ્રી, શંકાસ્પદ પેસેન્જર પર નજર રાખવામાં સરળતા રહેશે. સાથે જ સીસીટીવીનો રેકોર્ડ ૩૦ દિવસ સુધી સુરક્ષિત રહેશે. જેથી સુનાહિત પ્રવૃત્તિઓ થતાં તેનું નિવારણ લાવવામાં મદદ મળશે.